Νίκος Αντύπας

Ο **Νίκος Αντύπας** ήταν Έλληνας συνθέτης, ενορχηστρωτής και ντράμερ. Είναι μια από τις εμβληματικές μορφές της σύγχρονης ελληνικής μουσικής. Υπήρξε μέλος των Socrates (Drank the Conium) στα τύμπανα, ενορχήστρωσε δίσκους των Χάρη & Πάνου Κατσιμίχα και της Ελευθερίας Αρβανιτάκη, ενώ στη δεκαετία του '90 κυκλοφόρησε μια σειρά επιτυχημένων δίσκων με την Χαρούλα Αλεξίου και την Άλκηστη Πρωτοψάλτη, μεταξύ άλλων. Συνεργάστηκε επί σειρά ετών με τη στιχουργό Λίνα Νικολακοπούλου.

## Βιογραφία
Γεννήθηκε στην Καλλιθέα στις και μεγάλωσε στη Νέα Σμύρνη και το Παγκράτι. Οι γονείς του έχουν ρίζες από τον Πόντο και τα Ταταύλα (σημερινό Kurtuluş) της Κωνσταντινούπολης.

## Μουσικό έργο
Ο Νίκος Αντύπας υπήρξε ένας από τους σημαντικότερους συνθέτες, ενορχηστρωτές και ντράμερ της σύγχρονης ελληνικής μουσικής. Η καριέρα του, που διήρκεσε περισσότερες από πέντε δεκαετίες, άφησε ανεξίτηλο το αποτύπωμά της στο ελληνικό μουσικό στερέωμα, επηρεάζοντας τόσο τη ροκ όσο και την έντεχνη σκηνή.

Από τις αρχές της δεκαετίας του ’90 και μετά, επιβλήθηκε στο έντεχνο ευρωπαϊκών προδιαγραφών τραγούδι, ως συνθέτης, με συνεχείς και πολύ επιτυχημένους δίσκους, συνεργαζόμενος κυρίως με την στιχουργό Λίνα Νικολακοπούλου, αλλά και με τον Λευτέρη Παπαδόπουλο και με ερμηνεύτριες-ερμηνευτές όπως οι Ελευθερία Αρβανιτάκη, Χάρις Αλεξίου, Άλκηστις Πρωτοψάλτη, Μαρινέλλα, Νάνα Μούσχουρη, Γιώργος Νταλάρας,Καίτη Γαρμπή, Νίνα Λοτσάρη κ.ά.

Η πορεία του στα μουσικά πράγματα υπήρξε απίστευτα επιτυχημένη την τελευταία 30ετία, όμως οι βάσεις αυτής της σίγουρα εντυπωσιακής διαδρομής θα μας πάνε πίσω στο χρόνο, στις δεκαετίες του ’70 και του ’80, όταν ο Νίκος Αντύπας ξεκινούσε την πορεία του στη μουσική, παίζοντας με ροκ συγκροτήματα και δημιουργώντας σιγά-σιγά το προφίλ ενός εξαιρετικού session οργανοπαίκτη (σε στούντιο-συναυλίες) και ενορχηστρωτή.

Όπως γίνεται αντιληπτό ο Νίκος Αντύπας συνδέεται ήδη από το ξεκίνημά του με ξεχωριστές ή και κορυφαίες στιγμές του ελληνικού ροκ, κάτι το οποίο δεν έχει γίνει κτήμα όλων.

Μαθητής ακόμη, στα τέλη της δεκαετίας του ’60, ο Νίκος Αντύπας, που ξεκινά ως κιθαρίστας, παίζει με τους Reflections, αλλά η πρώτη να την πούμε επαγγελματική μπάντα του ήταν οι Ιωνάθαν, το 1971, που αρχικά λεγόταν Άρπα του Αβεσσαλώμ.

Ο Παύλος Βακατάτσης, πολύ γνωστός από τη συμμετοχή του στους Σπυριδούλα αργότερα (όπως και από προσωπικούς δίσκους) ήταν πίσω από τους Ιωνάθαν, τους οποίους συμπλήρωναν ο Βασίλης Ρακόπουλος ηλεκτρική κιθάρα, ο Νισήμ Λεβή ακουστική κιθάρα, ο Νίκος Δόικας μπάσο και Νίκος Αντύπας ντραμς. Το single των Ιωνάθαν από το 1971. Ντραμς παίζει ο Νίκος Αντύπας. Οι Ιωνάθαν ήταν ένα καλό ή και πολύ καλό ροκ συγκρότημα, αν κρίνουμε από το μοναδικό 45άρι τους με τα τραγούδια (συνθέσεις του Παύλου «Ιωνάθαν» Βακατάτση) «Στο τσίρκο / Αναγνώρισις» [Olympic, 1971], παίζοντας συχνά σε συναυλίες, μαζί με τους Socrates Drank the Conium και άλλες μπάντες της εποχής. Σε μια συνέντευξή τους στο περιοδικό «Φαντάζιο», στην Όλγα Μπακομάρου, εκείνη την εποχή (φθινόπωρο του ’71) έλεγαν οι Ιωνάθαν:

«Θαυμάζουμε τους Pink Floyd, τους Procol Harum, τους Crosby, Stills, Nash & Young. Από τους έλληνες καλλιτέχνες μας αρέσουν ο Γιώργος Ρωμανός, ο Γιάννης Μαρκόπουλος, ο Διονύσης Σαββόπουλος, ενώ για τα ελληνικά συγκροτήματα πιστεύουμε ότι βρίσκονται στο στάδιο του πειραματισμού ακόμη. Ελπίδες πάντως για κάτι καλύτερο μας δίνουν οι Poll, οι Socrates, ο Πουλικάκος με τον Εξαδάκτυλο και οι Πελόμα Μποκιού».

Βαρύ το χέρι του Νίκου Αντύπα από την αρχή...

Οι Ιωνάθαν όμως ήταν θνησιγενείς κι έτσι το 1972 ο Νίκος Αντύπας εισέρχεται, ως ντράμερ, σε μία από τις τελευταίες φάσεις των Sounds, που τότε ήταν κάπως «ανοιχτοί» σαν ομάδα, με διάφορα μέλη να πηγαίνουν και να έρχονται. Ήταν όμως παράλληλα και η πιο ώριμη φάση τού ιστορικού αυτού γκρουπ, όταν στην line-up, εκτός από τον Νίκο Αντύπα, συμμετείχαν ο Ιταλός Carlo Argenziano σε πιάνο, όργανο και ο Γιώργος «Αλούπης» Αλεξανδρόπουλος στις κιθάρες.

Ο Νίκος Αντύπας παίζει ντραμς σ’ ένα κορυφαίο τραγούδι των Sounds, το «Παράξενο ταξείδι», που είναι κι ένα από τα ωραιότερα στην ιστορία του ελληνικού ροκ! Φωνή ο Τάκης Αντωνιάδης. Από το 45άρι «Ο χοντρός / Παράξενο ταξείδι» [Pan-Vox, 1972]. Και ήταν τότε, το 1972, όταν οι Sounds, με τον Νίκο Αντύπα στα ντραμς, και όλους τους υπολοίπους, συνοδεύουν τον Σωτήρη Κοματσιούλη στο θρυλικό πλέον δισκάκι «Επιδρομή από τον Άρη / Σαν τον άνεμο» [Pan-Vox, 1972]. Ο Νίκος Αντύπας συνδέεται ήδη από το ξεκίνημά του με ξεχωριστές ή και κορυφαίες στιγμές του ελληνικού ροκ. Η συνέχεια των Sounds είναι ουσιαστικά οι Osiris, ένα άλλο πολύ καλό συγκρότημα, στο οποίο ο ρόλος του Νίκου Αντύπα ήταν ακρογωνιαίος. Παρότι οι Osiris, το 1973, δεν έχουν ηχογραφήσει σε δίσκους ακόμη, θεωρούνται από τα πρωταγωνιστικά συγκροτήματα της σκηνής, με εμφανίσεις σε κλαμπ, τηλεόραση κ.λπ. Τον Σεπτέμβριο του ’73, για παράδειγμα, οι Osiris παίζουν στον On The Rocks, στην Βάρκιζα, μαζί με τους Sunset και τον Μάικ Ροζάκη, ενώ πετάγονται και μέχρι την Θεσσαλονίκη για να συνοδεύσουν τον Μ. Ροζάκη στο τραγούδι «Εγωισμός», που διαγωνιζόταν στο 12ο Ελληνικό Φεστιβάλ Τραγουδιού (12-14 Σεπτεμβρίου).

Και ήταν περίπου τότε, όταν θα εμφανισθούν και στην τηλεόραση του EIΡΤ, στην εκπομπή του Νίκου Μαστοράκη «Δισκοθήκη για Νεολαία / Ποπ μουσική από δημοφιλή αστέρια», την οποία παρουσίαζε η ηθοποιός Γωγώ Ατζολετάκη (η εκπομπή μεταδιδόταν κάθε Κυριακή μεσημέρι, 12 με 1). Σ’ ένα επεισόδιο που έχει διασώσει ο Νίκος Μαστοράκης και είναι ανεβασμένο στο κανάλι του, στο YouTube, βλέπουμε και ακούμε τους Χάρη Χαλκίτη, Κάστορες, Osiris και Ζαν Ρομπέρ – με τους Osiris, δηλαδή τους Πάνο Καρμπουλώνη κιθάρα, Γιάννη Αγαπητό μπάσο, Μάκη Τσιλίφη πιάνο, πλήκτρα, Διώνη τραγούδι και Νίκο Αντύπα ντραμς να διασκευάζουν εξαιρετικά τα “Easy livin’” (Uriah Heep) και “Colours” (Donovan). Τα ξένα τραγούδια ήταν το ατού των Osiris κι έτσι, κάποια στιγμή ανέβηκαν στο You Tube οι διασκευές τους στα “High on the mountain”, “You’ve made me so very happy” (Blood, Sweat & Tears) και “We’re gonna have a good time”, “I just want to celebrate”, “Hey Big Brother” (Rare Earth), από ερασιτεχνικές, αλλά καλές εγγραφές, από τις εμφανίσεις του γκρουπ στο κλαμπ On the Rocks, ανάμεσα στα χρόνια 1973-1975.

Και από δίσκους; Ελάχιστα πράγματα. Δύο τραγούδια μόνο, τα «Παντάπ» και «Μίλησε ο Θεός», στη συλλογή «Ρυθμός και Νειάτα / Rhythm and Youth» [Pan-Vox, 1975], που, παρότι είχαν ελληνικό στίχο, ήταν επίσης διασκευές. Το πρώτο ήταν το “Ba-dup” των Αμερικανών Damnation of Adam Blessing ή απλώς Damnation και το δεύτερο το “Devil’s on the loose” των Γερμανών Rattles. Φοβερή μπάντα οι Osiris –από τους οποίους πέρασε και η τραγουδίστρια Πωλίνα κάποια στιγμή– εντελώς αδικημένη από την δισκογραφία. Βαρύς και γεμάτος ήχος, με τον Νίκο Αντύπα στο στοιχείο του.

Η επόμενη στάση για τον Νίκο Αντύπα ήταν οι Sunset στους οποίους εισέρχεται το 1976. Οι Sunset είχαν δημιουργηθεί στις αρχές της δεκαετίας του ’70 και μέχρι το 1974 δεν είχαν ηχογραφήσει κάτι σε δίσκο – έπαιζαν όμως σε κλαμπ, συμμετέχοντας και σε φεστιβάλ ποπ-ροκ συγκροτημάτων (όπως στο Θέατρο Μινώα, το 1973). Το 1974 θα τυπώσουν ένα πρώτο 45άρι στην Pan-Vox, θα κάνουν άλλο ένα στην EMI το 1975 (με την Πωλίνα), συμμετέχοντας με δύο κομμάτια και στο LP «Επί Σκηνής» (από ζωντανή ηχογράφηση στο Παλαί ντε Σπορ της Θεσσαλονίκης), ενώ το 1976 θα βγάλουν κι ένα τρίτο δισκάκι, με τον Νίκο Αντύπα πλέον στην σύνθεσή τους. Το δισκάκι αυτό περιλάμβανε τα τραγούδια τους «Δος μου αν θες το χέρι σου / Μόνο εσύ» [Polydor], με το δεύτερο απ’ αυτά να έχει κάποια ιδιαίτερη σημασία, καθώς αποτελεί το πρώτο τραγούδι που συνέθεσε και δισκογράφησε ποτέ ο Νίκος Αντύπας (σε στίχους Robert Williams).

Την επόμενη χρονιά (1977) οι Sunset, δηλαδή οι Τάκης Τσώνης κιθάρες, Κώστας Παπαδούκας πλήκτρα, Στέλιος Κιούκης μπάσο, Άλκης Τσάρτας κρουστά και Νίκος Αντύπας ντραμς (όλοι τραγουδούσαν εν τω μεταξύ) θα ηχογραφήσουν στην Polydor ένα LP, που είχε ως τίτλο το όνομά τους. To άλμπουμ περιλαμβάνει κυρίως διασκευές τραγουδιών των Bee Gees, Tarney & Spencer, Billy Ocean, Mud, Eric Carmen, Daniel Sahuleka κ.λπ., που μπορεί να είναι παιγμένες εξαιρετικά, καθότι οι μουσικοί είναι πρώτης τάξεως, αλλά επί της ουσίας δεν υπάρχει εδώ κάτι ιδιαίτερο. Ή μάλλον υπάρχει, και είναι αυτό το πολύ καλό, πρωτότυπο instrumental του Κώστα Παπαδούκα, στο οποίο ο Νίκος Αντύπας έχει δύο-τρία πολύ ωραία «γεμίσματα». Οι Sunset θα βγάλουν άλλον ένα δίσκο συνοδεύοντας τον Robert Williams στο “Live” του [Polydor, 1979], όμως από το φθινόπωρο εκείνης της χρονιάς ο Νίκος Αντύπας θα είναι πλέον μέλος των Socrates, που ήδη είχαν την ιστορία τους.

Έχοντας πάντα σταθερούς τους Γιάννη Σπάθα κιθάρες και Αντώνη Τουρκογιώργη κιθάρες, τραγούδι, στη σύνθεσή τους, οι Socrates επιχειρούν, στα τέλη των σέβεντις και τις αρχές των έιτις, να κάνουν μια καινούρια αρχή – παρότι το ροκ, όχι μόνο σαν κοινωνικοπολιτικό, μα και σαν αισθητικό δεδομένο, έχει πλέον πιάσει πάτο. Συμπληρώνουν την line-up τους με τους Γιώργο Ζηκογιάννη μπάσο, Παύλο Αλεξίου πλήκτρα και Νίκο Αντύπα ντραμς, κρουστά, και ξεκινούν, άλλη μια φορά, για δίσκους και συναυλίες. To τρίτο single των Sunset από το 1976, που περιέχει την πρώτη σύνθεση του Νίκου Αντύπα, το τραγούδι «Μόνο εσύ». Ένα πρώτο LP είναι το “Waiting for Something”. Για τον ροκ ήχο του 1980 είναι ένα αξιοπρεπές άλμπουμ, με καλές συνθέσεις ή και πολύ καλές (μια-δυο), αλλά δεν παύει, με τα δεδομένα της εποχής, να ακούγεται... παλιομοδίτικο. Άσσοι μουσικοί, που έπαιζαν όμως, τότε, για ένα μάλλον αλλοπρόσαλλο κοινό και με κάπως ακατανόητους στίχους. Βέβαια οι Socrates, από το ξεκίνημά τους ήδη, είχαν πάντα κατά νου (και) την καριέρα στο εξωτερικό και σ’ αυτή τη φάση τους την πλησίασαν περισσότερο από ποτέ. Ως τρίο πλέον (Σπάθας-Τουρκογιώργης-Αντύπας) οι Socrates θα ηχογραφήσουν το “Breaking Through” [MINOS, 1981] και ακολούθως το “Plaza” [Virgin, 1983], με την βοήθεια και βρετανικού staff, όπως τον στιχουργό Gary Osborne, την τραγουδίστρια Kiki Dee, τον παραγωγό Vic Coppersmith-Heaven κ.ά. Το νέο συμβόλαιό τους με την Virgin θα τους βγάλει, λοιπόν, στην Βρετανία, παίζοντας σε κλαμπ (Dingwalls) μα και στο Hammersmith Odeon (Απρίλιος του ’83) ως support των hard-rockers UFO. Το 1986, η μπάντα αφήνοντας μια σημαντική παρακαταθήκη, έγραψε τον επίλογο.

Στη πορεία, ο Νίκος Αντύπας συνεργαζόμενος με τον Γιάννη Σπάθα, ενορχηστρώνει, το 1985, τον δίσκο «Ζεστά Ποτά» [EMI / Columbia] των Χάρη και Πάνου Κατσιμίχα. Δύο άνθρωποι με λίγες βοήθειες σε δυο-τρία τραγούδια, παίζουν όλα τα όργανα – προφανώς πλήκτρα, κιθάρες, μπάσο, ντραμς και ό,τι άλλο έγχορδο ή κρουστό ακούγεται, δημιουργώντας «ήχο».

Είναι μια νέα αντίληψη για την ενορχήστρωση, που αποκτά έτσι πιο πολλά homemade ή home-studio χαρακτηριστικά. Ο ήχος «γεμίζει» από τις κατάλληλες στάθμες των keyboards και των κιθαρών, με τα ντραμς τοποθετημένα μπροστά να μην συνοδεύουν στο background, αλλά να πρωταγωνιστούν.

Αυτή την «συνταγή» οι Σπάθας-Αντύπας την εφάρμοσαν και σε άλλα άλμπουμ εκείνης της εποχής, με πρώτο και καλύτερο ανάμεσά τους το LP του Χρήστου Ζέρβα «Η Άλλη Άποψη» [CBS, 1985], στο οποίο οι δύο Socrates κάνουν θαύματα, διασκευάζοντας με αληθινά εμπνευσμένο τρόπο ηπειρώτικα και θεσσαλικά δημοτικά τραγούδια.

Παρακάτω μια λίστα ανά χρονιά, από το 1979 έως και το 1989, με παρουσίες του Νίκου Αντύπα σε άλμπουμ άλλων. Είναι πάρα πολλές και αυτές εδώ είναι απλώς ενδεικτικές.

**1979** Γιώργος Χατζηνάσιος-Δήμητρα Γαλάνη «Εικόνες»

**1980** Μάνος Λοΐζος «Για Μια Μέρα Ζωής»

**1981** Yannis Beltekas “Yannis Beltekas”, Ariadne MacKinnon Andrew “Naughty Dreams”, Γιώργος Χατζηνάσιος-Δημήτρης Μητροπάνος «Τα Συναξάρια», Νίκος Καλλίτσης-Γιάννης Κοντός-Αντώνης Κολυβάς-Αφροδίτη Μάνου «Απόπειρα»

**1982** Βαγγέλης Γερμανός «Ερωτικό Κούρδισμα»

**1983** You Guys (Γιώργος Ρωμανός) “Love in Armour”, Λουκάς Θάνος «Αναστροφή»

**1984** Ελένη Δήμου «Α και Β Προβολή» και Γιώργος Νταλάρας, Λίνα Νικολακοπούλου, Νίκος Αντύπας

**1985** Dimitris Papadimitriou “Time of Growing”, Αντρέας Μικρούτσικος-Μανώλης Ρασούλης «Νάμαστε Πάλι Εδώ, Αντρέα!», Μαρία Φαραντούρη-Μ. Χατζιδάκις-Μ. Θεοδωράκης «Η Μαρία Φαραντούρη Στο Olympia», Χρήστος Ζέρβας «Η Άλλη Άποψη», Νίκος Ζιώγαλας «Το Τζάμπο», Μίκης Θεοδωράκης «Φαίδρα Τραγούδια Αγάπης», Χάρης και Πάνος Κατσιμίχας «Ζεστά Ποτά»

**1986** Flex “We’ve Got Something...”, Αντώνης Τουρκογιώργης «Τα Μάτια 14», Άννα Βίσση «Η Επόμενη Κίνηση», Γιάννης Μηλιώκας «Για Το Καλό Μου», Ελένη Καραΐνδρου-Jan Garbarek «Ο Μελισσοκόμος», Κώστας Καράλης-Γιάννης Σπυρόπουλος-Μιχάλης Μαρματάκης «Ακροβασίες», Μάνος Χατζιδάκις-Νίκος Γκάτσος-Μανώλης Μητσιάς «Χειμωνιάτικος Ήλιος», Μάνος Χατζιδάκις «Ο Μάνος Χατζιδάκις Στη Ρωμαϊκή Αγορά (35 Τραγούδια 1947-1985)», Σάκης Τσιλίκης-Μανθούλα Καπίρη-Πέτρος Πανδής-Φωτεινή Σαββατιανού-Κατιάνα Μπαλανίκα «Άλλοθι», Γιώργος Νταλάρας-Σταύρος Κουγιουμτζής «Τρελοί Και Άγγελοι», Γιώργος Νταλάρας «Ζωντανή Ηχογράφηση Από Το «Περοκέ»

**1987** Αλέξια «Αλέξια», Μίκης Θεοδωράκης-Διονύσης Καρατζάς «Τα Πρόσωπα Του Ήλιου», Secondos Bouhayer “Alus”, Λαθρεπιβάτες «Απόψε Λέω Να Μην Κοιμηθούμε», Χάρις Αλεξίου «Η Χάρις Αλεξίου Σε Απρόβλεπτα Τραγούδια»

**1988** Θάνος Μικρούτσικος-Κώστας Τριπολίτης-Βασίλης Παπακωνσταντίνου «Όλα Από Χέρι Καμένα», Γιώργος Θεοδωράκης «Μάργκω», Γιάννης Σπανός-Ελένη Δήμου «Προσωπικά», Χάρις Αλεξίου «Η Νύχτα Θέλει Έρωτα», Αντώνης Βαρδής-Χριστίνα Μαραγκόζη «Τραγουδάμε Μαζί», Λάκης Με Τα Ψηλά Ρεβέρ «Έλα Γορι-Λάκη», Μαρινέλλα «Τολμώ»

**1989** Βασίλης Λέκκας-Γιάννης Σπάθας-Ευγένιος Αρανίτσης «Σύντομα Όνειρα», Ελένη Βιτάλη «Το Απέναντι Μπαλκόνι», Γιώργος Νταλάρας «Μη Μιλάς, Κινδυνεύει Η Ελλάς»

Το 1991 ο Νίκος Αντύπας αναλαμβάνει την ενορχήστρωση του δίσκου "Μένω εκτός" της Ελευθερίας Αρβανιτάκη που περιλαμβάνει και δυο τραγούδια του Αντώνη Μιτζέλου. Στο ένθετο του δίσκου η ερμηνεύτρια δηλώνει: "*Ο Νίκος δεν ενορχήστρωσε απλώς. Ανα-σύνθεσε. Αυτός είναι ο σωστός όρος για την παρουσία του σ' αυτον τον δίσκο*".

Το 1992, ο Νίκος Αντύπας κυκλοφόρησε τον δίσκο *"Δι' Ευχών"*, με στίχους της Λίνας Νικολακοπούλου και ερμηνεία από την Χαρούλα Αλεξίου. Ο δίσκος αυτός σημείωσε τεράστια επιτυχία και θεωρείται ένας από τους πιο χαρακτηριστικούς της ελληνικής μουσικής σκηνής των 90s.

Η μουσική του *"Δι' Ευχών"* είχε έναν μοντέρνο, ηλεκτρονικό και δυτικό ήχο, κάτι που την έκανε ιδιαίτερα καινοτόμα για την εποχή. Η παραγωγή του δίσκου συνδύασε κλασικές ελληνικές μελωδίες με πιο σύγχρονα, διεθνή μουσικά στοιχεία, δημιουργώντας έναν μοναδικό ήχο που άφησε έντονο αποτύπωμα στην ελληνική μουσική σκηνή.

Το τραγούδι *"Δι' Ευχών"* έγινε το σήμα κατατεθέν του δίσκου και αγαπήθηκε από το κοινό, ενώ ο δίσκος γνώρισε μεγάλη επιτυχία, όχι μόνο στην Ελλάδα αλλά και σε άλλες χώρες, όπως η Ιαπωνία, το Βέλγιο, το Ισραήλ και η Γαλλία. Αυτό το άνοιγμα του ελληνικού μουσικού τοπίου προς το εξωτερικό ήταν κάτι που συνέβαλε στη διεθνή αναγνώριση του έργου της Χαρούλας Αλεξίου και του Νίκου Αντύπα.

Ο Νίκος Αντύπας, με τη μουσική του στο *"Δι' Ευχών"*, αποδείχθηκε όχι μόνο ικανός να συνθέτει για την ελληνική αγορά, αλλά και να εμπλουτίσει τη διεθνή μουσική σκηνή με τον ιδιαίτερο ελληνικό ήχο του. Την διεθνή μουσική! Η Αλάνα Μάιλς, γνωστή για το παγκόσμιο hit της *"Black Velvet"*, τρελάθηκε με το τραγούδι *"Δι' Ευχών"* και ζήτησε από τον Νίκο Αντύπα την άδεια να το διασκευάσει με ξένο στίχο.

Αυτό ήταν ένα σπουδαίο γεγονός, καθώς το τραγούδι, με τον μοναδικό ήχο του και την επιτυχία του στην Ελλάδα, κατάφερε να τραβήξει την προσοχή και διεθνών καλλιτεχνών. Με την άδεια του Νίκου Αντύπα, η Αλάνα Μάιλς προχώρησε σε μια διασκευή του τραγουδιού για το εξωτερικό, κάτι που συνέβαλε στην αναγνωσιμότητα του *"Δι' Ευχών"* σε διεθνές επίπεδο.

Η διασκευή του τραγουδιού με ξένο στίχο βοήθησε στην εξάπλωση του έργου του Νίκου Αντύπα και της Χαρούλας Αλεξίου εκτός των ελληνικών συνόρων, προσφέροντας στο *"Δι' Ευχών"* μια θέση στις διεθνείς μουσικές σκηνές.

Ο ίδιος συνδυασμός μουσικής και στίχων επαναλήφθηκε και στον δίσκο "Έϊ!" το 1994!

Αυτό το πράγμα συνέβη και το 1997 με το δίσκο "Σαν ηφαίστειο που ξυπνά", σε στίχους Λίνας Νικολακοπούλου. Ηχογραφημένο στο Παρίσι, το άλμπουμ γνωρίζει επιτυχία με το "Διθέσιο" και το "Λάβα", ενώ το 1998 παρουσιάζεται και με τη μορφή μουσικής παράστασης σε σκηνοθεσία Δημήτρη Παπαϊωάννου.

Το πρώτο του solo άλμπουμ, "Θεατής" κυκλοφορεί το 1998 με τις συμμετοχές του Γιάννη Κότσιρα και της Έλλης Πασπαλά σε δύο από τα τρία τραγούδια του δίσκου.

Ακολουθεί η συνδρομή στο πρώτο προσωπικό άλμπουμ του Γιάννη Σπάθα, "Τα μυστικά του δρόμου" το 1999. Την ίδια χρονιά κυκλοφορεί ο δεύτερος δίσκος στον οποίο συνεργάζεται με την Άλκηστη Πρωτοψάλτη, οι "Υδρόγειες Σφαίρες", ένα είδος concept αφηγηματικού δίσκου που δεν γνώρισε την ίδια επιτυχία με το "Σαν ηφαίστειο που ξυπνά".

Το 2001 ο Νίκος Αντύπας διασκευάζει το "Mad about you" του Sting για τον δίσκο "Η άσφαλτος που τρέχει" του Γιώργου Νταλάρα, με τον οποίο επρόκειτο να συνεργαστεί ξανά το 2012 στο δίσκο "Τι θα πει έτσι είναι".

Στα τέλη του 2001 κυκλοφορεί και το "Οπωσδήποτε παράθυρο", μια από κοινού δουλειά με το Γιάννη Σπάθα, βασισμένη στην παράστασή τους "Neapolis" και σε στίχους Λίνας Νικολακοπούλου. Στον δίσκο συμμετέχουν η Ελένη Βιτάλη, ο Λαυρέντης Μαχαιρίτσας και η Σπείρα Σπείρα, η Τάνια Τσανακλίδου, ο Μανώλης Λιδάκης και ο Πάνος Κατσιμίχας, ενώ ραδιοφωνική επιτυχία γίνεται το "Ναι θα πω" με τη Μελίνα Ασλανίδου.

Γίνεται αντιληπτό, λοιπόν, απ’ όλα τα προηγούμενα, πόσο βαριά είναι σκιά του Νίκου Αντύπα στο ελληνικό τραγούδι, καθώς υπήρξε συνθέτης, οργανοπαίκτης, ενορχηστρωτής και παραγωγός, συμμετέχοντας σε κάποιες εκατοντάδες ηχογραφήσεις για ακριβώς μισό αιώνα!

Μια μεγάλη διαδρομή, με τεράστιες επιτυχίες, με καινοτόμες ιδέες, με επιτεύγματα τεχνικά και πάνω απ’ όλα με πολλή δουλειά, σεμνότητα και ουσία. Ένας αληθινός καλλιτέχνης, με άλλα λόγια.

## Δισκογραφία

### Δισκογραφία σαν μουσικός, ενορχηστρωτής ή μέλος συγκροτήματος

* 1971 - Ιωνάθαν ‎– Στο Τσίρκο / Αναγνώρισις (7" single) [drums]
* 1977 - Sunset - (LP) [drums]
* 1980 - Socrates Drank the Conium - Waiting for something [drums]
* 1981 - Socrates Drank the Conium - Breaking Through [drums]
* 1981 - Yannis Beltekas – Yannis Beltekas [drums]
* 1982 - Γιώργος Μακρής ‎– Πέρα βρέχει [banjo]
* 1982 - Βαγγέλης Γερμανός ‎– Ερωτικό κούρδισμα [percussion]
* 1983 - Socrates – Plaza [drums]
* 1983 - Λουκάς Θάνος – Αναστροφή [drums]
* 1984 - Ελένη Δήμου ‎– Α' & Β' προβολή [κιθάρα]
* 1985 - Χάρης & Πάνος Κατσιμίχας - Ζεστά ποτά [ενορχήστρωση]
* 1985 - Γιάννης Μηλιώκας & Οι Σούζες ‎– Εδώ Θεσσαλονίκη [drums]
* 1985 - Χρήστος Ζέρβας – Η άλλη άποψη [drums]
* 1985 - Σάκης Τσιλίκης ‎– Άλλοθι [drums]
* 1985 - Μίκης Θεοδωράκης ‎– Διόνυσος [percussion]
* 1986 - Μάνος Χατζιδάκις ‎– Χειμωνιάτικος ήλιος [percussion]
* 1986 - Flex ‎– We 've got something... [ενορχήστρωση]
* 1986 - Αντώνης Τουρκογιώργης – Τα μάτια 14 [drums]
* 1986 - Γιώργος Νταλάρας - Τρελοί και άγγελοι [drums]
* 1986 - Γιώργος Νταλάρας - Ζωντανή Ηχογράφηση Από Το «Περοκέ» [ενορχήστρωση]
* 1986 - Άννα Βίσση - Η επόμενη κίνηση [drums]
* 1986 - Γιάννης Μηλιώκας ‎– Για το καλό μου [drums]
* 1987 - Νίκος Ζιώγαλας ‎– Ό,τι πεις απόψε θα γίνει [ενορχήστρωση]
* 1987 - Λαθρεπιβάτες ‎– Απόψε λέω να μην κοιμηθούμε [ενορχήστρωση]
* 1987 - Μίκης Θεοδωράκης – Τα πρόσωπα του ήλιου [percussion, drums]
* 1987 - Μίκης Θεοδωράκης ‎– Μνήμη της πέτρας [percussion, drums]
* 1987 - Δάκης – Κι εγώ τι κάνω τώρα [drums]
* 1987 - Γιώργος Νταλάρας [Φιλική Συμμετοχή: Paco De Lucía, Ελένη Δήμου, Χάρης & Πάνος Κατσιμίχας] ‎- Ζωντανές Ηχογραφήσεις [ενορχήστρωση]
* 1988 - Θάνος Μικρούτσικος, Κώστας Τριπολίτης, Βασίλης Παπακωνσταντίνου ‎- Όλα Από Χέρι Καμένα [drums, keyboard, ενορχήστρωση]
* 1988 - Άννα Βίσση - Τώρα [drums]
* 1988 - Γιώργος Θεοδωράκης ‎– Μαργκώ [electronic drums]
* 1988 - Αντώνης Βαρδής & Χριστίνα Μαραγκόζη ‎– Τραγουδάμε μαζί [drums]
* 1988 - Γιάννης Μηλιώκας ‎– Και άλλα πολλά εμπριμέ [drums]
* 1988 - Ο Λάκης Με Τα Ψηλά Ρεβέρ ‎– Έλα Γορι-Λάκη [drums]
* 1988 - Ελένη Δήμου ‎– Προσωπικά [drums]
* 1989 - Βασίλης Λέκκας ‎– Σύντομα όνειρα [drums]
* 1989 - Ελένη Βιτάλη – Το απέναντι μπαλκόνι [drums]
* 1989 - Πίτσα Παπαδοπούλου – Μόνο για σένα [drums]
* 1989 - Γιώργος Νταλάρας – Μη μιλάς, κινδυνεύει η Ελλάς [drums]
* 1990 - Σταμάτης Κόκοτας – Θα μείνει η αγάπη μας [drums]
* 1991 - Χάρις Αλεξίου - Κώστας Χατζής ‎- Η Αλεξίου Τραγουδάει Χατζή (Live + Studio)  [drums]
* 1991 - Πάμε ‎– Διαθέσεις [drums]
* 1991 - Ελευθερία Αρβανιτάκη - Μένω εκτός [ενορχήστρωση]
* 1998 - Various ‎– Τραγούδια Έγραψα Για Φίλους - Tribute Στον Διονύση Σαββόπουλο [ενορχήστρωση]
* 2001 - Γιώργος Νταλάρας - Η άσφαλτος που τρέχει [ενορχήστρωση]
* 2021 - Φωτεινή Παπαδοπούλου - Στην αυλή του Μπαλάφα [ενορχήστρωση]

### Δισκογραφία σαν συνθέτης και προσωπική δισκογραφία

* 1992 - Χάρις Αλεξίου, Λίνα Νικολακοπούλου, Νίκος Αντύπας - Δι' Ευχών
* 1994 - Χάρις Αλεξίου, Νίκος Αντύπας, Λευτέρης Παπαδόπουλος - Έϊ
* 1997 - Άλκηστις Πρωτοψάλτη, Νίκος Αντύπας, Λίνα Νικολακοπούλου - Σαν Ηφαίστειο Που Ξυπνά
* 1998 - Θεατής
* 2000 - Άλκηστις Πρωτοψάλτη, Νίκος Αντύπας, Λίνα Νικολακοπούλου - Υδρόγειες Σφαίρες
* 2001 - Λίγο Πριν Από Τις Λέξεις (Promo CD)
* 2001 - Νίκος Αντύπας, Λίνα Νικολακοπούλου, Γιάννης Σπάθας - Οπωσδήποτε Παράθυρο
* 2002 - Νίκος Αντύπας, Λίνα Νικολακοπούλου - Κάτω Απ' Την Ακρόπολη
* 2003 - Νίκος Αντύπας, Μυρτώ Κοντοβά, Tania Nassibian ‎- Έκλειψις 
* 2004 - Μαρινέλλα, Νίκος Αντύπας, Λίνα Νικολακοπούλου - Άμμος Ήτανε...
* 2004 - Δημήτρης Μπάσης - Δύσκολη καρδιά
* 2007 - Νίκος Αντύπας, Ελεάνα Βραχάλη, Όλγα Βενετσιάνου - Πες Mου Nα Mείνω Eδώ
* 2008 - Καίτη Γαρμπή, Νίκος Αντύπας - Καινούργια Εγώ
* 2009 - Νίνα Λοτσάρη, Νίκος Αντύπας - Όπου Κι Αν Πάω Με Πάει Η Καρδιά Μου
* 2011 - Καίτη Γαρμπή, Νίκος Αντύπας - Παζλ
* 2012 - Γιώργος Νταλάρας, Νίκος Αντύπας - Τι Θα Πει Έτσι Είναι
* 2012 - Ελευθερία Αρβανιτάκη - Το άρωμα (promo single)
* 2014 - Άλκηστις Πρωτοψάλτη, Νίκος Αντύπας - Θέα Παραδείσου
*2014 - Γιώργος Νταλάρας, Ελένη Βιτάλη & Γλυκερία - Σου Χρωστώ Κάποια Τραγούδια (single)
*2015 - Ελευθερία Αρβανιτάκη - Μη Φεύγεις Μη Μένεις (single)
*2017 - Σαλίνα Γαβαλά - Προσωρινή αμνησία (single)
*2018 - Fiona - You heal my heart
*2018 - Ιροντίνα - Δώσε του χορού (single)
*2019 - Ιροντίνα - Χαρταετοί (single)

### Συμμετοχές σαν συνθέτης

* 2000 - Χάρις Αλεξίου - Παράξενο φως
*2001 - Alannah Myles ‎- Myles & More: The Very Best Of 
* 2006 - Σάκης Ρουβάς - Υπάρχει αγάπη εδώ
*2006 - Νάνα Μούσχουρη - Μόνη περπατώ
* 2007 - Πέγκυ Ζήνα - Τρέξε
* 2010 - Ελεωνόρα Ζουγανέλη - Έξοδος 2
*2013 - Έλενα Παπαρίζου - Τι ώρα θα βγούμε
*2018 - Θοδωρής Νικολάου - Ομπρέλα

## Παραπομπές


Κατηγορία:Έλληνες συνθέτες